अकबरपुर तहसील के मड़ौली गांव की अरुणा देवी, 50, बताती हैं, “हमारे बच्चे बाहर पढ़ते हैं, लड़कियों की शादी हो चुकी है। दो साल पहले पति की मौत हो गई। घर में बड़ा अकेलापन होता था। 2004 में मैं स्वयंसहायता समूह से जुड़ी। दो महीने पहले समूह में हमें सोलर लाईट के बारे में जानकारी दी गई। हमारे गांव में दिन भर में केवल चार से पांच घंटे बिजली आती है। पहले लोग अंधेरे में बैठे रहते थे। पर जब से सोलर लालटेन गांव में आई है तबसे ये हर इन्सान की ज़रुरत बन गई है।” फिर अपनी साथी महिलाओं की तरफ देखकर वो शरमाते हुए कहती हैं- “अब तो लालटेन का नशा हो गया है।”